Riigiprokuratuur otsib Ekspressi allikat  Alates veebruarist 2008 avaldas Eesti Ekspress mitu artiklit majandus- ja kommunikatsiooniministri Juhan Partsi elukaaslasest vandeadvokaat  Daisy Taukist (pildil). Lood põhinesid nn Rävala tänava pistiseskandaali toimikutes asuvatel pealtkuulatud telefonikõnede üleskirjutustel.  Riigiprokuratuur alustas lekitaja tabamiseks kriminaal­uurimist. Tunnistusi on pidanud andma kõik kolm Rävala pistiseskandaalis süüdistatavat: Villu Reiljan, Tarmo Sild ja Aivo Pärn. Samuti on kuulatud tunnistajatena üle kohtualuste advokaadid ja kaks Ekspressi ajakirjanikku. Uurimist teostab prokuröri abi Vallo Koppel.